Društvo arhitekata Istre
Društvo arhitekata Istre (DAI) (tal. Società architetti dell'lstria [soʧeˈta arkiˈtɛtti dɛl isˈtria], akr. SAI), udruga profesionalnih inženjera arhitekture, osnovana 1995. u Puli pod današnjim nazivom, zamijenivši dotadašnje Društvo arhitekata Pule koje je okupljalo arhitekte iz cijele Istre. Okuplja 154 člana iz cijele Istre. Članstvo nije uvjetovano arhitektonskom naobrazbom, premda je većina članova završila arhitektonske fakultete ili druge visoke škole za arhitektonsku izobrazbu. DAI-SAI od svojih se početaka bavi izlagačkom djelatnošću te priređivanjem arhitektonskih manifestacija, izdavanjem znanstvenih i stručnih publikacija, organiziranjem i provođenjem natječaja s područja arhitekture i urbanizma i dr. Društvo u Puli od 2001. djeluje u prostorima u Istarskoj ul., koje je zajedno s drugim udrugama (HDLU Istre, Istarski ogranak DHK) preuredilo u Multimedijalni centar LUKA (likovni umjetnici, književnici, arhitekti). Prvu izložbu Društvo je organiziralo 1999. u Vodenoj galeriji u Laginjinoj ul. u Puli. Svake godine u organizaciji Društva održavaju se Dani arhitekture u Istri i Godišnja izložba članova Društva arhitekata Istre. Društvo je član Udruženja hrvatskih arhitekata (UHA). Predsjednici su bili Bruno Nefat (1995–99), Davor Matticchio (1999–2011), Leonid Zuban (2011–15) te Emil Jurcan (od 2015).

Izvori

Eksterni linkovi 

 Društvo arhitekata Istre (DAI), službeni website

Hrvatski arhitekti
Authority control